Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 152

2. A vizsga tartalma A vizsgafeladatot az intézmény úgy határozza meg, hogy a megoldásból mérhető legyen a tanuló tárgytervező, tárgyalkotó képessége, tárgy- és környezetkultúra iránti elkötelezettsége. A tárgytervező feladat tükrözze a tanuló funkciónak, gondolati tartalomnak megfelelő formatervező készségét, kreativitását, a faművesség anyagairól, tárgyalkotó technikáiról, felületdíszítési módozatairól, a faművesség műfaji sajátosságairól, esztétikai törvényszerűségeiről, hagyományairól megszerzett ismereteit. A tárgyalkotó feladat megoldása mutassa be a tanuló fatárgykészítő műhelygyakorlat során megszerzett technikai jártasságát, szakmai tudását, művészi igényességét. 2.1. A fatárgykészítő műhelygyakorlat gyakorlati vizsga két részből tevődik össze: A) Rajzi, tervezési dokumentációval, szakmai indoklással együtt benyújtott kész faműves tárgy vagy tárgycsoport. A benyújtott – tanári irányítással tervezett és kivitelezett – színes rajzi, tervezési munka alapján (vázlat-, szerkezet-, nézet-, műszaki rajzi dokumentáció) szabadon választott díszítési és összeállítási technikával készített (anyagdarabolással, fűrészeléssel, hasítással, vájással, marással, esztergályozással, faragással; fakötéssel, ragasztással, szegeléssel, csavarozással összeállított; reszeléssel, csiszolással gyalulással tisztázott; karcolozással, spanyolozással, áttört- vagy domborfaragással, intarziával, festéssel díszített; felületkezelt, pácolt, viaszolt…) fatárgy lehet: – fajáték, – munkaeszköz, – népi hangszer, – hagyománytárgy 2006/62/II. szám – lakberendezési tárgy, bútor. A vizsgamunkát a továbbképző utolsó évfolyamának szorgalmi ideje alatt, a második félévben kell elkészíteni, és a művészeti alapvizsga napját megelőzően tíz nappal kell a tanulónak leadnia a vizsgát szervező intézménynek. B) A záróvizsga helyszínén, ideje alatt önállóan elkészített faműves tárgy. A vizsgafeladat az intézmény által meghatározott funkcióval rendelkező tárgytípus (bot, tükörkeret, kazetta…) díszítése, a tanuló által készített tervvázlat alapján, szabadon választott faműves technikával (előkészített, kiszabott fa alapra, adott funkció függvényében, a funkció – forma – díszítmény összhangjának figyelembevételével). 2.2. A fatárgykészítő műhelygyakorlat szóbeli vizsga tartalma: – a fatárgykészítés anyagai, az anyagok tulajdonságai, – a fatárgykészítés eszközei, műveletei, – a tervezés szempontjai, – a díszítés módjai (karcolozás, spanyolozás, domborfaragás, áttört faragás, intarzia…), – felületkezelési eljárások, – a faművesség alkalmazási területei, tárgyi emlékei, – jelentéstartalom a tárgyakon, – pásztorfaragások, – fajátékok, – népi hangszerek, – paraszti bútorok (ülőalkalmatosságok, asztalok, ácsolt és festett ládák…), – a népi építészet fából készült elemei, szerkezetei (boronaépítkezés, kapuk…), – a paraszti gazdálkodás fából készült eszközei, – a faművesség történeti fejlődése, technikai változásai, – az asztalos, bognár- és kádármesterség főbb jellemzői, – a hagyományok továbbéltetésének lehetőségei, – a fatárgykészítés egészség- és környezetvédelmi alapismeretei.

Source: https://magyarkozlony.hu/hivatalos-lapok/085635d0ae6e0eec307d0b299cb4c87f9bb7d21e/dokumentumok/32958add681aca585162f804cc8321559c7d9c69/letoltes